# Forklar ordet + koble sammen ord

Dette er to aktiviteter der elevene bruker kort med ord og/eller bilder.

Aktivitetene kan brukes i ulike fag og tema. De kan gjøres som enkeltstående aktiviteter eller i sammenheng. Gjennom aktivitetene aktiveres elevenes forkunnskaper. Det er elevenes tenkning og forståelse som er viktig, noe som gjør at alle kan delta og bidra.

En fordel med å gjøre *Forklar ordet* i forkant av *Koble bilder* er at elevene kan lære av hverandre og få et felles utgangspunkt.

## Forklar ordet

Elevene bruker egne ord til å forklare ulike begreper eller fenomener. De må lytte til hverandre og samarbeide, og de lærer av det de andre forklarer.

* La elevene samarbeide i par eller grupper på tre.
* Del ut et sett med kort til hver gruppe og fortell hva de skal gjøre:
	+ En på laget trekker et kort og forklarer ordet, men uten å bruke selve ordet.
	+ Når de andre på laget gjetter riktig ord, trekker de et nytt kort. Elevene bytter på å forklare.
	+ Det er lov å si pass og trekke et nytt kort dersom en står fast.
* Oppsummer hvordan det har gått ved å spørre om hvilke ord som var vanskeligst å forklare/gjette eller om noen forklaringer var ekstra gode eller morsomme. Ikke legg vekt på hvor mange ord hver gruppe eller elev klarte, for å unngå konkurranse- og prestasjonspreg.

## Koble sammen ord

Elevene gjør egne koblinger mellom ord eller fenomener som de forklarer og begrunner.

* La elevene samarbeide i par eller grupper på tre.
* Del ut et sett med kort til hver gruppe og fortell hva de skal gjøre:
	+ Elevene blir enige om to kort (eller trekker to tilfeldige kort) og diskuterer hva de mener kan være en kobling mellom de to kortene.
	+ De skal prøve å finne så mange slike koblinger som mulig. Hvert kort kan brukes flere ganger.
* Oppsummer ved at hver gruppe forteller om en kobling de har gjort.
* Gi mer informasjon om det aktuelle temaet. Dere kan for eksempel lese en tekst om temaet, eller kanskje noen av elevene kan mye om temaet og har lyst til å fortelle.
* La elevene bruke informasjonen til å koble bilder på en ny måte. Del eventuelt ut flere ord-/bildekort.

## Tilpasning

Hvis elevene trenger en større utfordring, kan du be dem lage kortene selv, med ord/bilder/tegninger de synes er de viktigste for temaet. Alternativt kan de lage sett med kort til hverandre, og dele det de kommer fram til i små grupper.